**Informatīvais ziņojums**

**„Par Eiropas Savienības neformālo Transporta Ministru padomi**

**2020. gada 11. martā”**

2020. gada 11. martā Opatijā, Horvātijā notiks Eiropas Savienības neformālā Transporta Ministru padomes sanāksme par Eiropas Savienības jūrniecības konkurētspējas veicināšanu, virzoties uz ambicioziem vides mērķiem – Vīzija 2030.

Horvātijas Prezidentūra ir izstrādājusi Deklarācijas projektu “Eiropas Savienības ūdenstransporta sektors - nākotnes perspektīvas”, lai ministri to varētu apstiprināt neformālajā ministru padomē. Diskusijas par deklarācijas projektu notiek Padomes Kuģniecības jautājumu darba grupās. Deklarācijas projektā tiek uzsvērta ūdenstransporta nozīme Eiropas Savienības ekonomikā, globālajā tirdzniecībā un savienojamībā, kā arī tā nozīmīgā loma Eiropas Savienības vienotā tirgus darbībā.

Deklarācijas projektā tiek atzinīgi vērtēts jaunais Eiropas Zaļais kurss, kā arī visas esošās iniciatīvas, kas veicina ūdenstransporta sektora dekarbonizāciju, vienlaikus uzsverot Eiropas un nacionālo iniciatīvu sinerģijas nozīmi, lai paātrinātu virzību uz oglekļa neitrālu ūdenstransporta sektoru. Ņemot vērā jūras transporta globālo nozīmi, tiek uzsvērti tie pasākumi, kas tiek veikti globālajā līmenī, proti, Starptautiskās Jūrniecības organizācijas (IMO) ietvaros. Tiek pausts atbalsts IMO Sākotnējai stratēģijai SEG emisiju mazināšanai no kuģiem un tās pārskatīšanai.

Deklarācijas projektā tiek pausts atbalsts jaunā Taisnīgas pārkārtošanās mehānisma izveidei, kas būs nozīmīgs rīks atsevišķu teritoriju atbalstam pārejas procesā uz oglekļa neitrālu ekonomiku.

Atzīstot iespējas, kuras rada digitalizācija sektorā, deklarācijas projektā tiek uzsvērta jūrnieku profesijas nozīmība arī nākotnē, t.sk. aicinot izvērtēt jautājumus, kas saistīti ar sociālo aizsardzību, kā arī uzturot ciešu dialogu ar nozares sociālajiem partneriem. Tāpat tiek pausts atbalsts iniciatīvām, kas veicina sieviešu iesaistīšanos darbā ūdenstransporta sektorā.

Līdztekus tiek uzsvērti un atzīmēti pasākumi un iniciatīvas, t.sk. Eiropas Savienības līmeņa, kas varētu veicināt negadījumu skaita samazināšanos, piemēram, izskatot iespēju uzlabot esošo normatīvo bāzi attiecībā uz karoga valsts, ostas valsts un piekrastes valsts pienākumiem.

Deklarācijas projektā tiek atzīta Eiropas Savienības Pamatnostādņu par valsts atbalstu jūras transportam nozīme un pievienotā vērtība, lai nodrošinātu ES kuģošanas sektora starptautisko konkurētspēju, ņemot vērā globālā līmeņa tendences un izaicinājumus, tai skaitā izaicinājumus vides aizsardzības jomā.

Pirms neformālās Padomes notiks augsta līmeņa konference, kas arī sniegs savu ieguldījumu diskusijās par sektora attīstību nākotnē.

Latvija kopumā atbalsta Deklarācijas projektā paustos virzienus un līdz neformālajai ministru padomei turpinās aktīvi paust savus ieteikumus un precizējumus Deklarācijas tekstam, lai to varētu apstiprināt neformālajā Transporta ministru sanāksmē. Vienlaikus Horvātijas Prezidentūra vēlas diskusiju par to, kā sasniegt vides mērķus, vienlaikus saglabājot sektora konkurētspēju (*2030 Vision*). Latvija diskusijās uzsvērs, ka kuģniecība ir globāls sektors, tāpēc vienmēr ir uzskatījusi, ka šī sektora regulatīvo funkciju, tai skaitā, vides jautājumos un SEG emisiju jautājumos, visefektīvāk var veikt globālā līmenī IMO ietvaros.

Satiksmes ministrs T.Linkaits

Vizē: valsts sekretāra vietā –

Valsts sekretāra vietniece L.Austrupe

Elīna Šimiņa-Neverovska 67028254

elina.simina-neverovska@sam.gov.lv